АҞӘА, ԥхынҷкәын 18 - Sputnik. Москва имҩаԥысит Аԥсны ахада Аслан Бжьаниеи Урыстәыла афинансқәа рминистр Антон Силуанови реиԥылара ҳәа аанацҳауеит ахада исаит.
Аиԥылараҿы ирылацәажәан ареспублика асоциал-економикатә ҿиареи афинанстә еинырра азҵаарақәеи.
Аԥсны ахада Аслан Бжьаниа усутә визитла Москваҟа амҩа дықәлеит ԥхынҷкәын 9 рзы. Ԥхынҷкәын 11 рзы Аԥсны ахада Аслан Бжьаниа дырԥылеит Москва аиҳабыра аминистр, Москва адәныҟаекономикатәи жәларбжьаратәи аимадарақәеи рдепартамент аиҳабы Сергеи Черемини аџьынџьуаа рзы Москва Аҩны адиректор Петр Гладкови.
Аԥсны ахада Аслан Бжьаниа Москва иҟазаараан, ԥхынҷкәын 14 рзы диԥылеит Урыстәыла Агәабзиарахьчара аминистр Михаил Мурашко.
Аслан Бжьаниеи Михаил Мурашкои реиԥылараан ирылацәажәеит агәабзиарахьчара аусхк аҟны COVID-19 иаҿагыланы аурыс-аԥсуа усеицура азҵаарақәа.
Ԥхынҷкәын 15 рзы Аслан Бжьаниеи Урыстәыла атранспорт аминистр Витали Савельеви реиԥылараан ирылацәажәеит Аԥсни Урыстәылеи рыбжьара аҳаиртә еимадара аартреи, Владислав Арӡынба ихьӡ зху Аҟәатәи жәларбжьаратәи аҳаиртә баӷәаза аиҭашьақәыргылареи, Ԥсоу аӡиас ажәытә цҳа аремонти ирызку азҵаарақәа.
Ԥхынҷкәын 16 рзы Аслан Бжьаниа Урыстәыла ақыҭанхамҩа аминистр Дмитри Патрушев диԥылеит. Ирылацәажәан Аԥсны ақыҭанхамҩа аусх аҿиара азҵаарақәа.
Аԥсны ахада Аслан Бжьаниеи Урыстәыла Афедералтә шәахтә маҵзура анапхгаҩы Даниил Егорови аиԥылара рыман. Аслан Бжьаниеи Даниил Егорови Аԥсны ашәахтә усхк аҟны ацифратә технологиақәа рхархәашьа иалацәажәеит.